《读沈德润诗卷》
宋代·孙觌

系马门前柳，投鞭息吾驾。青林合扶疏，木杪抗风榭。

沈郎天骨清，众垤立嵩华。闭阁卧读书，一榻过僧夏。

尤工五字律，句法窥鲍谢。无穷真炙輠，有味乃食蔗。

我老复何为，齿发日夜化。寅缘苇间见，拊髀起一咤。

悬知掷地响，自欲补天罅。坐令长安楮，顿起千金价。

作者简介：孙觌dí（1081～1169）字仲益，号鸿庆居士，常州晋陵（今江苏武进）人。孝宗乾道五年卒，年八十九（《直斋书录解题》卷一八）。孙觌为人依违无操，早年附汪伯彦、黄潜善，诋李纲，后复阿谀万俟卨，谤毁岳飞，《宋史》无传。孙觌善属文，尤长四六。著有《鸿庆居士集》、《内简尺犊》传世。